Dannebrog skal ikke have særstatus i toppen af landets flagstænger.

Det mener de delegerede på Det Radikale Venstres landsmøde, der i weekenden er blevet afholdt i Nyborg på Fyn.

Her havde en række radikale foreslået, at partiet skal arbejde for at få gennemført en liberalisering af de danske flagregler, så alle landes flag kan komme til tops. I dag siger reglerne, at man skal have tilladelse af politiet til at hejse andre landes flag.

- Det er basalt set en grundlovsstridig indskrænkning af ytringsfriheden, der aldrig burde være indført, skriver stillerne i begrundelsen.

Allerede i april skabte de Radikales Zenia Stampe en heftig debat, da hun foreslog at liberalisere flagreglerne.

- Jeg synes, at det er mærkeligt, at der lige netop på dette område ikke er ytringsfrihed, mens der er det på en række andre sammenlignelige områder. Derfor synes jeg, at vi skal have lov til at flage frit med alle anerkendte landes flag, sagde hun dengang til Berlingske Nyhedsbureau.

Liberaliseringen af flagreglerne var et af mange emner, der var til afstemning på landsmødet. Det blev også foreslået, at partiet skal arbejde for at lovliggøre aktiv dødshjælp, at tvinge børn under 15 år til at køre med cykelhjelm og at legalisere cannabis. De forslag blev dog alle afvist på landsmødet.

Til gengæld bakkede landsmødet op om, at folketingsgruppen skal sætte et arbejde i gang om de radikale ønsker til en ny grundlov, hvor »spørgsmålet om en adskillelse af stats og kirke skal have en central placering«.